Folketing
2006-04-20

Men vi kan da i hvert tilfælde sige, at oprindelseslandsprincippet er ude, og det er så erstattet af et andet princip, nemlig friheden til at levere tjenesteydelser. Arbejdsmarkedsforhold er ikke længere med, og anvendelsesområdet er indskrænket. Vi havde gerne set, og det har vi arbejdet for hele tiden, at det, der hedder tjenesteydelser af almen økonomisk interesse, helt var blevet undtaget fra direktivet. Det havde vi gerne set. Sådan er det ikke blevet. Men sådan som vi læser direktivteksten, som den ligger nu, så forekommer det rimelig klart, at det er medlemslandene selv, der inden for rammerne af traktaten selvfølgelig definerer, hvilke tjenesteydelser der er af almen økonomisk interesse, og at det er landene selv, der beslutter, hvordan de skal finansieres, hvordan de skal organiseres, og hvilke krav de skal være underlagt. Det er et fremskridt. Men jeg vil også sige, at der er en del uklarheder i direktivet, og vi vil selvfølgelig arbejde for at få afdækket de uklarheder, så vi står med et mere klart billede, når vi skal afgive et mandat.